《丹阳行》
唐代·孙逖

丹阳古郡洞庭阴，落日扁舟此路寻。传是东南旧都处，

金陵中断碧江深。在昔风尘起，京都乱如燬.

双阙戎虏间，千门战场里。传闻一马化为龙，

南渡衣冠亦愿从。石头横帝里，京口拒戎锋。

青枫林下回天跸，杜若洲前转国容。都门不见河阳树，

辇道唯闻建业钟。中原悠悠几千里，欲扫欃枪未云已。

英雄倾夺何纷然，一盛一衰如逝川。可怜宫观重江里，

金镜相传三百年。自从龙见圣人出，六合车书混为一。

昔年王气今何在，并向长安就尧日。荆榛古木闭荒阡，

共道繁华不复全。赤县唯馀江树月，黄图半入海人烟。

暮来山水登临遍，览古愁吟泪如霰。唯有空城多白云，

春风淡荡无人见。

作者简介：孙逖（696～761） 唐朝大臣、史学家，今东昌府区沙镇人。自幼能文，才思敏捷。曾任刑部侍郎、太子左庶子、少詹事等职。有作品《宿云门寺阁》《赠尚书右仆射》《晦日湖塘》等传世。